b'\n_START_ARTICLE_\nEbeltoft R\xc3\xa5dhus (1789)\n_START_PARAGRAPH_\nDet Gamle R\xc3\xa5dhus i Ebeltoft blev bygget i 1789 og er en af Ebeltofts st\xc3\xb8rste turistattraktioner._NEWLINE_Det Gamle R\xc3\xa5dhus blev opf\xc3\xb8rt i 1789 som erstatning for byens f\xc3\xb8rste r\xc3\xa5dhus, der havde ligget p\xc3\xa5 ca. samme sted og var fra 1576. Bygningen er tegnet af den kendte arkitekt Anders Kruuse (1745-1811) fra Horsens og bygget af den lokale bygmester, Just M\xc3\xb8ller._NEWLINE_Allerede i 1840 var bygningen blevet for lille til det oprindelige form\xc3\xa5l. Et nyt r\xc3\xa5dhus blev bygget p\xc3\xa5 torvet, og det gamle blev i stedet brugt som vagtlokale for v\xc3\xa6gtere og brandm\xc3\xa6nd samt udlejet til privatbolig. Bygningens h\xc3\xb8je spir var fortsat et vigtigt s\xc3\xb8m\xc3\xa6rke._NEWLINE_Bygningen blev restaureret i \xc3\xa5rene 1906-09, og herefter blev Det Gamle R\xc3\xa5dhus hjemsted for Ebeltoft Museum. Efter restaureringen kom bygningen til at fremst\xc3\xa5 i ren\xc3\xa6ssancestil med bindingsv\xc3\xa6rk, som om der var tale om det oprindelige r\xc3\xa5dhus fra 1576. Hvis form\xc3\xa5let var at f\xc3\xa5 en fredning gennemf\xc3\xb8rt, lykkedes man\xc3\xb8vren. Hvis huset skulle restaureres med henblik p\xc3\xa5 at fremvise det originale udseende fra 1789 i nyklassicistisk stil, skulle det have v\xc3\xa6ret pudset og hvidkalket, som det kan ses p\xc3\xa5 gamle fotografier.'